Fra 1. juli 2019 måtte man ikke længere udføre nye elektriske installationer efter bestemmelserne i SB6. Indtil da var der en overgangsperiode, hvor det var tilladt selv at vælge om man følger de gamle regler i Stærkstrømsbekendtgørelsen eller man arbejdede efter den nye standard HD 60364. Eneste gældende regler for elektriske installationer er nu Installationsbekendtgørelsen og HD 60364. Så har du som mange andre Stærkstrømsbekendtgørelsen liggende i bogform, så må du finde noget andet at bruge den til, for den dur ikke længere som opslagsværk til udførelse af elektriske installationer. Stærkstrømsbekendtgørelsen udkom oprindeligt i 2001 og erstattede ‘Elektriske Installationer’ fra 1993 som igen erstattede Stærkstrømsreglementet. Du kan altid finde de vigtigste gældende regler på vores side om Lovgivning.